Toortsie se Toeka Tokkel oor opgewonde, opwinding – toortsie.com
Toortsie se Toeka Tokkel oor opgewonde, opwinding
September 7, 2016 September 7, 2016 ~ Toortsie
Scrapydo skryf hoe opgewonde die kinders by haar skooltjie soggens is om mekaar te sien, om hulle stories vir mekaar te vertel. Kinderlike opgewondenheid is iets wat ek nog baie voel.
Ek is opgewonde as my kinders iets ouliks of groots of sommer net regkry. Dit hoef nie noodwendig groot te wees nie, soos toe my dogter se koor vir haar boetjies ‘Veels geluk’ sing en die lawwe, opgewonde gesiggies opneem. As my seun sy spilpunt vir my aansit, is ek opgewonde daaroor. As ek mooi dinge van my kinders hoor, maak dit my opgewonde. Maar nie net my eie kinders nie, enige persoon wat iets regkry wat hulle opgewonde maak, maak my ook opgewonde.
‘n Nuwe baba, of iemand wat tot bekering gekom het, maak my opgewonde. Soms maak dit my stil bly, soms wil ek jubel en juig. As een van die sendelinge wat ek ondersteun, vertel van ‘n deurbraak, is ek saam met hulle opgewonde.
Groot opwinding in my lewe is natuurlik om die wêreld vol te reis. Min ding is so opwindend soos die klank van ‘n koffer se wieletjies nie! Niks kan die borrel van die bloed in jou are beskryf as jy daar in Kaïro in die stad ry en die volgende oomblik troon die drie piramides bo alles uit nie, of as jy die aand moeg in Parys geland het, deur die strate ry en skielik staan die Eiffel massief en groot daar, meester oor die stad. Ek raak opgewonde as ek die fantastiese kunswerke in die groot, ou geboue sien in Europa, ek kan dit nie help nie, en om nié opgewonde te raak nie, is om ondankbaar te wees. Ek raak opgewonde as ons nie weet hoe die trem of die ondergrondse treine of die busstelsel werk nie en skielik kry ons dit reg en ons is op die trem/trein/bus, iewers heen op pad. Natuurwonders maak my opgewonde, soos die pienk mere in Australië, of die baie water by die Victoria Valle.
Reën maak my opgewonde. As dit goed gaan met ons land se boere, is ek bly.
Ek raak opgewonde as ek die gootheid van die Here ervaar: In die see, in die wind, in die wolke, in die stilte, in die woestyn. Ek raak opgewonde as ek in ‘n droë rivierloop te voet is en sit en kyk hoe twee swartrenosters verwoed voor my baklei, of op die rug van ‘n kameel langs die Rooi See.
Sef 3:17: “Die Here jou God is by jou. Hy is vol vreugde oor jou, Hy is stil-tevrede in sy liefde. Hy jubel en juig oor jou.”
‹ PreviousOpgewonde – take two
Next ›Sommer oor ek en Ursula
10 thoughts on “Toortsie se Toeka Tokkel oor opgewonde, opwinding”
September 7, 2016 om 7:05 vm
Wat n mooi sienswyse.
September 7, 2016 om 7:18 vm
September 7, 2016 om 7:17 vm
Baie bly jy moes nie eers oor jou vingers getik word voordat jou opgewondenheid lyf gekry het nie 😦 Met jou liefde vir reis lê jou opgewondebheid die wêreld vol!!!
September 7, 2016 om 7:19 vm
Nou antwoord ek jou met ‘n vonkel in die oog op die eerste sin, met die tong in die kies, né: Ons het dit, ons het dit, ons is gebore met dit! 🙂
September 7, 2016 om 8:10 vm
Pragtig,Toortsie…jy is ‘n liggie wat skyn!
Ag, baie dankie!
September 7, 2016 om 6:42 nm
Ag dis mooi… kry sommer ‘n knop in die keel
September 8, 2016 om 12:06 vm
Heerlik is die opwinding om te weet my eerste kleinkind is oppad. Al wys my gesig dit nie rerig nie voel ek dit in my binnste. Jy is in die kol met die opwinding!
September 8, 2016 om 6:42 vm
Kleonkinders is geskenke van God. Xx
Terug pieng: Toeka-Tokkel no 32: Kos – I scrap 2
591 236 ste persoon wat hier inloer! Baie dankie en welkom! Hoop jy loer weer in.